MODERN ปรับกลยุทธ์รับมือศก. ดึง Xiaomi ออกแบบสินค้า-ผสานเทคโนโลยี ปั๊มยอดขาย
MODERN ดึง Xiaomi ปรับโฉมสินค้า-ผสานเทคโนโลยี กระตุ้นยอดขาย
MODERN ดึง Xiaomi ปรับโฉมสินค้า-ผสานเทคโนโลยี กระตุ้นยอดขาย
22 ก.ย. 2563

นายกิติพัฒก์ เนื่องจำนงค์ ประธานกรรมการบริหารและกรรมการผู้จัดการ บริษัท โมเดอร์นฟอร์มกรุ๊ป จำกัด (มหาชน) หรือ MODERN ยอมรับว่าปีนี้เป็นปีที่ค่อนข้างยากลำบากจากภาพรวมกำลังซื้อที่ชะลอตัวลง แต่อย่างไรก็ตามบริษัทสามารถปรับตัวได้ค่อนข้างดีผ่านการทำตลาดรูปแบบการร่วมมือกับแบรนด์ต่าง ๆ เพื่อที่จะสร้างรูปแบบสินค้าแปลกใหม่ตอบโจทย์ความต้องการของลูกค้ามากขึ้น อาทิ Modernform x Xiaomi ออกแบบเฟอร์นิเจอร์ ผสานการใช้ชีวิตและเทคโนโลยีให้เป็นหนึ่ง (Seamless Connection Life and Technology) ที่ช่วยยอดขายให้ยังอยู่ในระดับที่ค่อนข้างดี
ขณะที่ช่วงครึ่งปีหลังมองว่ายอดขายอาจจะชะลอตัวลงบ้าง อย่างไรก็ตามเชื่อว่าจะไม่เป็นผลกระทบมากนักต่อบริษัท โดยในปีนี้เน้นกลยุทธ์การปรับโฉม รีเฟรชแบรนด์ ภายใต้คอนเซ็ปต์ใหม่ Sensible Solution for Modern Lifestyle เฟอร์นิเจอร์ที่ตอบโจทย์ไลฟ์สไตล์ยุคใหม่ได้อย่างลงตัว เพื่อที่จะให้สินค้าเข้าสู่กลุ่มลูกค้าที่มีความหลากหลายมากขึ้น รวมไปถึงการให้บริการที่ดียิ่งขึ้นด้วย
“ปีนี้เรายอมรับว่าเป็นปีที่ค่อนข้างยากลำบาก ด้วยสถานการณ์การแพร่ระบาดของเชื้อไวรัสโควิด-19 ส่งผลให้กำลังซื้อหายไปค่อนข้างมาก แต่อย่างไรก็ตามเราก็ได้ใช้กลยุทธ์ Collaboration ในการพัฒนาผลิตภัณฑ์ใหม่ ๆ ที่ตอบโจทย์ลูกค้ามากขึ้น และเข้าถึงลูกค้าที่มีความหลากหลายมากขึ้น เราจึงสามารถดูแลผลประกอบการให้ไม่แย่ไปมากนัก” นายกิติพัฒก์ กล่าว
 
 